**Capcana amintirilor**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iar mă străpunge câte-un dor de ducă

Și pun în traista viselor nutreț,

Murgu’-nstelat spre tine să-mi conducă

Cabrioleta albă. Un drumeț

Rătăcitor voi fi mereu prin țară

În căutarea nopților de mai

Din cea mai dezbrăcată primăvară

Când sub penelul meu îmboboceai.

Simt că mă prinde-n gheara ei capcana

Atâtor amintiri și n-am de-ales

Decât să trec Cibinul, Liliana,

Și murgului la goană îi dau ghes.

- E-o pojghiţă de gânduri peste lume

Şi-un vânt hoinar venit dinspre apus,

Sfârşitul toamnei pare pus pe glume,

Iar nopţile prelungi şi-au suprapus

Pe bulevard penumbrele-n oglinda

Acestui ochi de lacrimi pustiit...

Zăpezile-s plecate cu colinda

Departe. Eu pe geamul aburit

Îţi scriu un vers... Mai ştii caligrafia

Acestor mâini firave, oare noi

Am străbătut vreodată galaxia

S-aducem primăverile-napoi?

Ioan Grigoraș Liliana Trif